*Pressemeddelelse, KLAUSULERET til 6. november 2017 kl. 8.00*

*Pressebilleder er vedhæftet. Fotograf noteret i billedtitel.*

**Heartland Festival 2018: Salman Rushdie er første hovednavn på TALKS-programmet**

**Heartland Festival præsenterer forfatter Salman Rushdie som første hovednavn på festivalens TALKS-program. Den prisvindende forfatter kan opleves i en samtale ved Egeskov Slot, når den tredje udgave af Heartland Festival finder sted fra 31. maj til 2. juni 2018.**

Tidligere på efteråret kunne Heartland Festival 2018 offentliggøre britiske The The som det første hovednavn på musikprogrammet. I dag løfter festivalen sløret for ét af hovednavnene på årets TALKS-program; ti talks, der giver perspektiver på den tid, vi lever i, gennem samtaler med en række af de mest inspirerende og definerende stemmer herhjemme og internationalt.

Den prisvindende britisk-indiske forfatter Salman Rushdie, der brød igennem med ”Midnatsbørn” i 1981 og siden blev verdenskendt for ”De Sataniske Vers” fra 1988, bliver én af de store kulturpersonligheder, man kan opleve på årets festival.

**En af hvor tids betydeligste forfattere**

Salman Rushdies forfatterskab løfter sig dog langt op over hans mest kendte værk, og han har spillet en helt særlig rolle for vestens kulturliv. Når forfatteren deltager på Heartland Festival 2018, er det med den nye roman ”The Golden House” i bagagen, hvori han leverer en skarp, satirisk kritik af tilstanden i USA og resten af den vestlige verden, som i hans øjne kæmper med at genopfinde sig selv i disse år.

Programchef Rasmus Quistgaard udtaler:

”Salman Rushdie er i en klasse for sig. Han har som få brudt den usynlige glasvæg, der nogle gange står omkring kulturlivet, og etableret sig som en stærk stemme langt udover litteraturens verden.

I Danmark er Salman nok mest berømt for fatwaen og for den mindre krise under Poul Nyrup Rasmussen, som vi kalder Rushdie-affæren. Men faktisk er han sindssygt vidende om film, kunst, litteratur, historie og både østlige, europæiske og i dag også amerikanske forhold. Med sin nye bog ”The Golden House” leverer Salman en virkelig skarp og morsom kritik af sindstilstanden i USA og vesten generelt, der gør ham højaktuel.”

Salman Rushdie har som forfatter igennem årene grebet fat i en række politisk højspændte emner. Det mest åbenlyse eksempel er hans fjerde roman ”De Sataniske Vers” fra 1988, som grundlæggende handler om Rushdies egen identitetskrise som britisk indvandrer, men som frembragte hadefulde manifestationer verden over. Bogen var så kontroversiel, at den blev forbudt i flere lande og medførte, at Irans åndelige leder ayatollah Khomeini udstedte en fatwa – en dødsdom – over forfatteren.

Siden da har han udgivet en lang række romaner såsom ”Maurerens sidste suk” fra 1995, hvor han tager tilbage til fødelandet Indien, den eftertænksomme ”Jorden under hendes fødder” fra 1999 og den prisvindende ”Klovnen Shalimar” fra 2005, der ligeledes foregår i hans oprindelige hjemland.

Sir Salman Rushdie er i dag bosat i New York City og er efterhånden fyldt 70 år. I løbet af sin over 40-år lange karriere har han modtaget en række priser, herunder Storbritanniens største litteraturpris Bookerprisen for ”Midnatsbørn”, den franske litteraturpris Prix du Meilleur Livre Étranger for opfølgeren ”Skam” og den daværende Whitbread-pris for ”De Sataniske Vers”.

Heartland Festival præsenterer Salman Rushdie i en samtale i samarbejde med Gyldendal. Hvem han skal tale med og præcis hvilken titel, samtalen har, offentliggøres senere.

Heartland Festival byder udover TALKS og MUSIC også på ART og FOOD, når festivalen afholdes fra den 31. maj til den 2. juni 2018 på Egeskov Slot.

**BILLETSALG**

**Partoutbillet:** 1.650 DKK.

*Overnatningstilbud, børnebilletter og et begrænset antal endagsbilletter bliver sat i salg senere på året.*

Billetlink: [www.heartlandfestival.dk](http://Www.lajdhbfkljdfbnalkjebfalk)

**Med venlig hilsen**

Have Kommunikation

Presseansvarlig - Have Kommunikation:

Kristina Sindberg // kristina@have.dk // 24 86 01 84
Peter Pishai Storgaard // peter.storgaard@have.dk // 28 49 33 86

Heartland Festival:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**OM HEARTLAND FESTIVAL**

Heartland præsenterer et internationalt program sammensat af fire søjler: MUSIC, ART, TALKS og FOOD. Programmets forskellige dele beskæftiger sig med tilværelsen og samfundet i vores del af verden og “dobbeltklikker” på de kulturelle og sociale tendenser, vi til daglig lever midt i - et moderne program, hvis aktualitet forstærkes af de klassiske omgivelser, det præsenteres i på Egeskov Slot på Fyn.

Heartland Festival 2018 finder sted på Egeskov Slot fra 31. maj til 2. juni 2018.

Partoutbillet: 1.650 DKK

*Overnatningstilbud, børnebilletter og et begrænset antal endags billetter bliver sat i salg på et senere tidspunkt.*

Billetlink: [www.](http://Www.lajdhbfkljdfbnalkjebfalk)heartlandfestival.dk

Ønsker man at bo på festivalen, kan man vælge mellem at medbringe eget telt eller campingvogn eller at købe opslåede telte. Desuden vil det være muligt at købe en hotelpakke, hvor værelse, shuttle-bus og festivalbillet indgår.

Mere info om Heartland Festival kan findes på [www.heartlandfestival.dk](http://www.heartlandfestival.dk)

**Heartland Festival på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland Festival er støttet af:**

Faaborg Midtfyn Kommune

Udvikling Fyn

Hovedsponsor: Albani

HEARTLAND FESTIVAL IS PROMOTED BY

LIVE NATION DENMARK - FREDERIKSBERG ALLE 3 - 1790 COPENHAGEN V

WWW.HEARTLANDFESTIVAL.DK